[image: image1.jpg]



ΔΗΜΟΣ ΚΙΛΚΙΣ
ΓΡΑΦΕΙΟ ΤΥΠΟΥ ΚΑΙ ΕΠΙΚΟΙΝΩΝΙΑΣ
   e-mail:  journalist@dhmoskilkis.gr              www.e-kilkis.gr
Γ. ΚΑΠΕΤΑ 17 -  Τ.Κ. 61100 ΤΗΛ. 2341352149  
ΔΕΛΤΙΟ ΤΥΠΟΥ
17-9-2026
Η σχολική καθημερινότητα στο επίκεντρο της συνάντησης του Δημάρχου Κιλκίς 
με τον Σύλλογο Εκπαιδευτικών Πρωτοβάθμιας Εκπαίδευσης 
Θέματα σχολικής καθημερινότητας, συνυφασμένα με το εκπαιδευτικό έργο και την εύρυθμη λειτουργία των σχολικών μονάδων, βρέθηκαν στην ατζέντα της χθεσινής συνάντησης αντιπροσωπείας του Συλλόγου Εκπαιδευτικών Πρωτοβάθμιας Εκπαίδευσης Κιλκίς με τον Δήμαρχο Κιλκίς Δημήτρη Κυριακίδη.
Ο Πρόεδρος Αχιλλέας Τσάμης και ο ειδικός γραμματέας του Συλλόγου Αναστάσιος Κεσίδης έθεσαν υπόψη του Δημάρχου αιτήματα για την έγκαιρη παραλαβή γραφικής ύλης στα διδακτήρια, τη συντήρηση των φωτοτυπικών μηχανημάτων, πολλά εκ των οποίων είναι παλαιάς γενιάς και συχνά παρουσιάζουν βλάβες, την καθαριότητα των σχολικών αυλών, που είναι ανοιχτές τις απογευματινές ώρες για παιχνίδι και για τις αθλητικές δραστηριότητες των παιδιών, ενώ πρότειναν να εξεταστεί από τη Δημοτική Αρχή η δυνατότητα χορήγησης επιδόματος στέγασης σε αναπληρωτές εκπαιδευτικούς, που θα υπηρετήσουν στα σχολεία της διοικητικής περιφέρειας του Δήμου.
Ο Δήμαρχος Κιλκίς κατά την ενημέρωση που έκανε στη διοικητική ηγεσία του Συλλόγου Εκπαιδευτικών επεσήμανε ότι έχουν γίνει αρκετά βήματα προόδου μετά την περίοδο κατάργησης των Σχολικών Επιτροπών και ο Δήμος έχει οργανωθεί πολύ καλύτερα στη διεκπεραίωση διοικητικών ενεργειών και στην ικανοποίηση βασικών οικονομικών απαιτήσεων που προτάσσουν τα σχολεία. Προς επίρρωση του ισχυρισμού του ανέφερε ότι ο Δήμος Κιλκίς έχει ενεργές συμβάσεις για τη θέρμανση των σχολικών μονάδων τους χειμερινούς μήνες, την προμήθεια γραφικής ύλης, αναλώσιμων και φαρμακευτικού υλικού. Για τα φωτοτυπικά σημείωσε ότι θα εγκατασταθούν καινούρια μηχανήματα στα σχολεία με τη μέθοδο του leasing ώστε να ελαχιστοποιηθούν οι βλάβες και το κόστος συντήρησής τους ενώ για την καθαριότητα των σχολικών χώρων τα απογεύματα πρότεινε να υπάρξει συνεννόηση των Διευθυντών με τις σχολικές καθαρίστριες που εργάζονται τρεις ώρες, ώστε να μεταφερθεί το ωράριο εργασίας τους το απόγευμα και συγχρόνως με τον καθαρισμό να έχουν και μια εποπτεία του σχολικού χώρου. 
Σε μια γενικότερη τοποθέτηση για τη συντήρηση των σχολικών μονάδων ο Δήμαρχος Κιλκίς σημείωσε ότι οι τεχνικές παρεμβάσεις στη σχολική στέγη από τη συνεχιζόμενη εργολαβία του 1. 815.616 ευρώ και οι ενεργές συμβάσεις για τις λειτουργικές ανάγκες τους υπερκαλύπτουν κατά τέσσερις φορές την ετήσια οικονομική επιχορήγηση του Υπουργείου Εσωτερικών. Προσέθεσε δε, ότι μετά την ολοκλήρωση των αναπλάσεων στις σχολικές αυλές των Δημοτικών Σχολείων της πόλης, η Δημοτική Αρχή επεκτείνει τις ωφέλειες των έργων και σε σχολεία της περιφέρειας, έχοντας εντάξει στον προγραμματισμό της τη δημιουργία ποδοσφαιρικών γηπέδων 5Χ5 στις αυλές των Δημοτικών Σχολείων Γαλλικού – έργου που έχει ολοκληρωθεί - Νέου Αγιονερίου και στον προαύλειο χώρο του Γυμνασίου – Γενικού Λυκείου Χέρσου. Οι εργασίες στα τελευταία δύο σχολεία ολοκληρώνονται σε λίγες ημέρες. 
Γήπεδα ποδοσφαίρου 5Χ5 όπως ανέφερε ο κ. Κυριακίδης δρομολογούνται στις αυλές και άλλων σχολικών μονάδων.  
Τέλος, για το επίδομα στέγασης ο Δήμαρχος Κιλκίς αντιπρότεινε, μιας και δεν υπάρχουν πολλές διαθέσιμες ενοικιαζόμενες κατοικίες στην πόλη του Κιλκίίς, οι αναπληρωτές εκπαιδευτικοί να αναζητήσουν μια πιο φθηνή και εξυπηρετική λύση και να ενοικιάσουν κατοικίες σε χωριά του Δήμου Κιλκίς, δίνοντας ζωντάνια στην περιοχή.
Ο Δήμαρχος Κιλκίς ευχήθηκε καλή και δημιουργική χρονιά στους εκπαιδευτικούς και τους διαβεβαίωσε ότι ο Δήμος Κιλκίς είναι ανοιχτός στη συνεργασία και βρίσκεται στο πλευρό τους σε ότι χρειαστεί. 
Στη συνάντηση συμμετείχαν  η Αντιδήμαρχος Παιδείας Ελένη Πατλάκη και ο Πρόεδρος της Δημοτικής Επιτροπής Πρωτοβάθμιας Εκπαίδευσης Γιάννης Καραϊτης.
